ประกันชีวิต เบี้ยม.ค.พุ่ง 1.1หมื่นล้าน
ประกันชีวิตยังไปได้สวย เดือน ม.ค.คนไทยแห่ซื้อเบี้ย 1.19 หมื่นล้านบาท เพิ่ม 9.6%
12 มี.ค. 2559

โพสต์ทูเดย์ - ประกันชีวิตยังไปได้สวย เดือน ม.ค.คนไทยแห่ซื้อเบี้ย 1.19 หมื่นล้านบาท เพิ่ม 9.6% 
นายพิชา สิริโยธิน ผู้อำนวยการบริหารสมาคมประกันชีวิตไทย เปิดเผยว่า เดือน ม.ค.ที่ผ่านมา ธุรกิจประกันชีวิตสามารถทำเบี้ยรับรายใหม่ได้ 1.19 หมื่นล้านบาท เพิ่มขึ้น 9.6% เทียบกับงวดเดียวกันปีก่อน แยกเป็นเบี้ยรับปีแรก 8,682 ล้านบาท เติบโต 10.2% และเบี้ยจ่ายครั้งเดียว 3,304 ล้านบาท เติบโต 8.2% 
ทั้งนี้ บริษัทที่มีเบี้ยรับรายใหม่สูงสุด 7 อันดับแรก คือ 1.บริษัท เมืองไทยประกันชีวิต 2,692 ล้านบาท มีส่วนแบ่งการตลาด 22.4% 2.บริษัท เอ.ไอ.เอ. 1,874 ล้านบาท ส่วนแบ่งการตลาด 15.6% 3.บริษัท กรุงไทย-แอกซ่า ประกันชีวิต 1,372 ล้านบาท ส่วนแบ่งการตลาด 11.4%
4.บริษัท ไทยประกันชีวิต 1,281 ล้านบาท ส่วนแบ่งการตลาด 10.7% 5.บริษัท ไทยพาณิชย์ประกันชีวิต 881 ล้านบาท ส่วนแบ่งการตลาด 7.3% 6.บริษัท กรุงเทพประกันชีวิต 846 ล้านบาท ส่วนแบ่งการตลาด 7% และ 7.บริษัท อลิอันซ์ อยุธยา ประกันชีวิต 761 ล้านบาท ส่วนแบ่งการตลาด 6.3%
สำหรับเบี้ยรับปีต่อไปมีจำนวน 3.27 หมื่นล้านบาท เพิ่มขึ้น 7% โดยมีอัตราความคงอยู่ 85% ถือว่าอยู่ในระดับค่อนข้างดี แสดงว่าผู้เอาประกันชีวิตให้ความสำคัญของการประกันชีวิต รวมเบี้ยประกันชีวิต ณ สิ้นเดือน ม.ค.ที่ผ่านมา มีทั้งสิ้น 4.47 หมื่นล้านบาท เพิ่มขึ้น 7.7%